Suzuki Grand Vitara gemaklik, goeie waarde vir geldMet goeie standaardtoerusting, ŉ gemaklike en ruim kajuit, en ŉ billike koopprys behoort die nuwe Suzuki Grand Vitara heelwat nuwe eienaars te lok, skryf Martin Pretorius. Kompakte sportnutsvoertuie is uiters gewild in Suid-Afrika, en Suzuki se nuwe Grand Vitara staan gereed om ŉ groot deel van hierdie marksegment te gryp. Nie net is hierdie nuweling baie goed toegerus nie, maar hy kan ook verder van die teerpad dwaal as wat mens aanvanklik mag dink. Dit is egter moeilik om presies te bepaal waar die nuweling in die Vitara-reeks inpas, want hoewel hy die Vitara Brezza gedeeltelik vervang, is hy groter as die ouer Vitara én die Brezza. Die “Grand” in sy naam dui dus hier op sy buite-afmetings, eerder as op sy plek in die model-ranglys. Die Grand Vitara se buite-ontwerp wys duidelik dat hy ŉ nuwer model is as die Vitara en Brezza, danksy ŉ oulike wipneus met dubbelvlak-LED-kopligte, nes die moderne mode voorskryf, en ŉ blink raam rondom die sierrooster. Agterlangs is die aansig ewe treffend, danksy driesegment-LED-agterligte en ŉ LED-streep bo-oor die nommerplaat. In die sy-aansig is die nuwe Grand Vitara se stilering minder dramaties, maar daar is tog elemente soos die modderskerms se voue en die oorvou-enjinkap wat mens aan die ouer Vitaras herinner. Agt buitekleure is beskikbaar, waarvan drie met ŉ swart dak bestel kan word, en 17″-allooiwiele is standaard op alle variante. Twee enjins word in die nuwe Grand Vitara gebruik. Die voorwielaangedrewe GL- en GLX-variante het ŉ 1.5 ℓ-viersilinder-petrolenjin wat 77 kW en 138 Nm lewer, en albei variante bied ŉ keuse tussen ŉ vyfspoed-handratkas of ŉ vierspoed- outomatiese ratkas. Die enigste Grand Vitara met ŉ viertrekstelsel is die 1.5 GLX Hybrid AllGrip. Hy gebruik ŉ aangepaste weergawe van die 1.5 ℓ-enjin wat aangevul word deur ŉ 12 V-hibriedestelsel. Die elektriese motor vervang wesenlik die alternator en aansitter, en hoewel hy ŉ klein bietjie wringkrag kan bysit om die petrolenjin aan te help, lewer hy effens minder krag as die gewone petrolenjin. Die 1.5 GLX Hybrid AllGrip het 76 kW en 137 Nm en is slegs beskikbaar met ŉ sesgang- outomatiese ratkas. Hierdie Grand Vitara behoort die ekonomiekoning in die reeks te wees, want hy gebruik na bewering gemiddeld 0.4 ℓ/100 km minder as die gewone 1.5 ℓ-model se 6.0 ℓ/100 km, ondanks die ekstra gewig en wrywingsverliese in die viertrekstelsel. Die kajuit het ŉ gebruikersvriendelike ontwerp, en die kleurraakskerm in die middel van die voorpaneel sal moontlik die meeste aandag trek. Die GL-spesifikasievlak bied ŉ 7″-raakskerm om draadlose Apple CarPlay, Android Auto, en Bluetooth-funksies te beheer, spoedbeheer, en ŉ multifunksiestuurwiel wat met leer oorgetrek is, terwyl sy sitplekke met materiaal beklee is. Outomatiese lugversorging is standaardtoerusting in alle variante, asook agterste parkeersensors en ŉ truratkamera. GLX-variante verbeter hierop met ŉ oë-na-bo-projekteerder, 360-grade-kamera, kunsleerbekleedsel, ŉ 9″-raakskerm, draadlose foonlaaier, ekstra kajuitbeligting, ŉ reuse- panoramiese sondak wat al die pad oopmaak, en ŉ verbeterde klankstelsel met ses luidsprekers. Alle Grand Vitaras is toegerus met ses lugsakke, stabiliteitsbeheer, ABS met noodremhulp, en ISOFIX-kindersitplekmonterings agter. Niemand verwag dat enige sportnutsbuksie soos ŉ ware sportmodel gaan hanteer nie, maar die Suzuki Grand Vitara kwyt hom heel goed van sy taak deur die draaie. Daar is meer as genoeg padgreep om sy matige werkverrigting ten volle te benut, maar die Grand Vitara se rygerief oor ongelyke paaie sal eienaars heel moontlik meer beïndruk as enige sportiewe aspekte. Die AllGrip-variant se veldryvermoë is ook verbasend, en hy sal waarskynlik verder van die teerpad af kan wandel as die meeste van sy kompetisie. Aantreklike stilering, baie standaardtoerusting vir die prys, ŉ gerieflike rit en ŉ ruim kajuit sal sorg dat die nuwe Suzuki Grand Vitara heelwat aandag by kopers gaan kry. Veral die GL-intreevlakvariant is uitstekende waarde vir geld, en behoort gewild te word as ŉ bekostigbare kompakte gesinsmotor. Die Hybrid AllGrip se veel hoër prys maak hom egter moeiliker om te verstaan, en hy sal eintlik net sin maak vir kopers wat werklik sy viertrekvermoë nodig het. Die reeks lyk so: